சபுர்சா கலை மற்றும் கலாச்சார அருங்காட்சியகம்

**சபுர்சா கலை மற்றும் கலாச்சார அருங்காட்சியகம்** *(Zapurza Museum of Art & Culture)* இது  இந்தியாவின் மகாராட்டிரத்தில் உள்ள புனே நகரத்திலிருந்து 25 கிலோமீட்டர் தொலைவில் உள்ள குட்சே கிராமத்தில் அமைந்துள்ள ஒரு அருங்காட்சியகம் ஆகும்.  இந்த அருங்காட்சியகம் 2022 ஆம் ஆண்டு மே மாதம் இல் பொதுமக்களின் பார்வைக்கு திறந்து வைக்கப்பட்டது. இந்த அருங்காட்சியகத்தை புல்லாங்குழல் கலைஞர் பண்டிட் கரிபிரசாத் சௌராசியா திறந்து வைத்தார். இந்த அருங்காட்சியகம் மகாராட்டிராவின் குடும்பப் பாரம்பரியப் பொருட்களின் தொகுப்பும், இந்திய ஓவியர்கள் மற்றும் வரலாற்று கலைப்பொருட்களின் தொகுப்பும் காட்சிப்படுத்தபட்டுள்ளன.

## வரலாறு

இந்த அருங்காட்சியகம், அஜித் கட்கில் என்பவர் 25 ஆண்டுகளாகச் சேகரித்து வைத்திருந்த தனது தனிப்பட்ட சேகரிப்பைக் காட்சிப்படுத்தியுள்ளார். இவர் புனேவைச் சேர்ந்த தனது குடும்பத்தின் ஆறாம் தலைமுறை நகை வியாபாரி ஆவார். குடும்பப் பாரம்பரியப் பொருட்களை அடகு வைக்க வரும் வாடிக்கையாளர்களை அடிக்கடி சந்திப்பார். இந்தப் பொருட்களின் சிறப்பான கைவினைத்திறனையும் வரலாற்று மதிப்பையும் உணர்ந்த இவர் இவற்றை உருக்க மனம் இல்லாமல் சில குறிப்பிடத்தக்க பொருட்களைப் பாதுகாத்து வைத்து இருந்தார்.

நகைகளுடன், உண்மையான தங்க சரிகை கொண்டு நெய்யப்பட்ட பைத்தானி புடவைகளையும் மக்கள் அடிக்கடி கொண்டு வந்தனர். வழக்கமாக, தங்கத்தைப் பிரித்தெடுக்கும் செயல்முறையில் புடவையை எரிக்க வேண்டி வரும், ஆனால் கட்கில் இந்த மதிப்புமிக்க துணிகளை அழிக்க விரும்பாமல், இவற்றை தனது சேகரிப்பில் சேர்த்துக் வைத்துக் கொண்டார்.

நாளடைவில், இவரது ஆர்வம் நகைகளைத் தாண்டி சிற்பங்கள், ஓவியங்கள், கலைப்பொருட்கள், துணிகள், விளக்குகள், அச்சுப் படங்கள் மற்றும் வெள்ளிப் பொருட்கள் வரை விரிவடைந்தது. இன்று, இந்த சேகரிப்பில் சுமார் 1,500 கலைப்பொருட்கள் அடங்கியுள்ளன. அருங்காட்சியகத்தில் காட்சிப்படுத்துவதற்கான இடம் குறைவாக இருப்பதால், எந்த நேரத்திலும் சேகரிப்பில் சுமார் 30-35% மட்டுமே காட்சிப்படுத்த முடியும், மேலும் அனைத்துப் பொருட்களும் இறுதியில் காட்சிப்படுத்தப்படும் வகையில், பொருட்கள் அவ்வப்போது சுழற்சி முறையில் மாற்றப்பட்டு வக்கப்படுகின்றன.

## கட்டிடக்கலை
மகாராட்டிராவின் பாரம்பரியத்தையும் கலாச்சாரத்தையும் இந்த அருங்காட்சியகத்தின் காட்சிப்படுத்துவதே கட்கிலின் முக்கிய குறிகோளாகும். கோலாப்பூரைச் சேர்ந்த சிரிசு பெரி, திலீப் ஜோஷியுடன் என்பவர்களுடன் இணைந்து இந்த அருங்காட்சியகத்தை வடிவமைத்துள்ளார். இந்த அருங்காட்சியகம், பின்னணியில் சிங்காட் கோட்டையுடன் கடக்வாஸ்லா ஏரியை நோக்கியவாறு அமைந்துள்ளது. இது 7.5 முதல் 8 ஏக்கர் பரப்பளவைக் கொண்டுள்ளது. இந்த வளாகத்தில் பத்து காட்சிக்கூடங்கள், 195 இருக்கைகள் கொண்ட அரங்கம், ஏரிக்கரையோர திறந்தவெளி அரங்கம், பல்வேறு செயல்பாடுகளுக்கான பல ஸ்டுடியோக்கள் மற்றும் ஒரு சிற்றுண்டிச்சாலை ஆகியவை அடங்கியுள்ளது.

ஒரு நேர்காணலின் போது அருங்காட்சியகக் காப்பாளராக இருந்து வந்த ராஜு சுதார் பொதுவாக அருங்காட்சியகங்கள் சித்தரிக்கும் அச்சுறுத்தும் பிரம்மாண்டமான முகப்பிற்கு மாறாக, அருங்காட்சியகத்தை அனைவருக்கும் வரவேற்கத்தக்கதாகவும் விரும்பதகுந்ததாகவும் மாற்றுவதே இதன் நோக்கம் என்று கூறினார். அருங்காட்சியகத்தின் வண்ணத் தட்டு, கற்கட்டுமானம், சுடுமண் ஓடுகள் கொண்ட சாய்வான கூரை போன்ற பாரம்பரியப் பொருட்களைப் பயன்படுத்தி மண் சார்ந்த வண்ணங்களால் ஆனதாகும்.

## சேகரிப்புகள்

இந்த அருங்காட்சியகம் எட்டு காட்சிக்கூடங்களைக் கொண்டுள்ளது.

*காட்சிக்கூடம் ஒன்றில்* ரவீந்திரநாத் தாகூர், எஃப்.என். சௌசா, எஸ்.எச். ரசா, ஜாமினி ராய், தயேப் மேத்தா, எம்.வி. துரந்தர், மற்றும் ராஜா ரவி வர்மா உள்ளிட்ட நவீன மற்றும் சமகாலக் கலைஞர்களின் படைப்புகளைக் காட்சிப்படுத்துகிறது.

*காட்சிக்கூடம் இரண்டில்* "உலகின் ஒளி" என்று அழைக்கப்படும் நெருப்பிற்காக காட்டில் தீ மூட்டுவதில் தொடங்கி நவீனகால மின்விளக்குகள் வரை நெருப்பின் வரலாற்றையும் பொருட்களையும் சித்தரிக்கின்றது.

*காட்சிக்கூடம் மூன்றில்* அச்சுக்கலையின் வரலாறு மற்றும் தகவல் தொடர்பு மற்றும் அறிவுப் பரிமாற்ற முறையை எவ்வாறு மாற்றியது என்பதைப் பற்றி விவரிக்கிறது.

*காட்சிக்கூடம் நான்கில்* நவ தாந்திரிகக் கலைஞரான பிரபாகர் பார்வேக்கு பற்றியும் இவரது படைப்புகள் அருவமானவை முதல் சர்ரியலிசமானவை வரை அமைந்துள்ளன.

*காட்சிக்கூடம் ஐந்தில்* பட்டு முதல் பருத்தி வரையிலான துணிகளைத் தானே நெய்யும் இந்தியப் பாரம்பரியத்தைக் பற்றி இடம்பெற்றுள்ளது. இந்தத் துணிகள் ரோமானியப் பேரரசுக்கும் ஏற்றுமதி செய்யப்பட்டன. இந்தக் காட்சியகத்தில் பைத்தானி புடவைகளின் ஒரு பெரிய தொகுப்பு இடம்பெற்றுள்ளது.

*காட்சிக்கூடம்ஆறில்* மகாராஷ்டிராவின் நகைகள் இடம்பெற்றுள்ளது. இதில் சட்டை (வலை வேலைப்பாடு), மணிகள் மற்றும் புடைப்பு வேலைப்பாடுகள் இணைந்த ஒரு தனித்துவமான வடிவமைப்பு இடம்பெற்றுள்ளது.

*காட்சிக்கூடம் ஏழில்* பெரும்பாலும் பக்தி இயக்கம், மகாராஷ்டிர சிந்தனைப் பள்ளியைப் பிரதிபலிக்கிறது. மகாராஷ்டிராவில் தோன்றிய கலைகளில் பெரும்பாலானவை வலுவான மத முக்கியத்துவத்தைக் கொண்டிருந்தன. கோயில்கள் மற்றும் புனித யாத்திரைத் தலங்களை அலங்கரிப்பதற்காக ஓவியங்களும் சிற்பங்களும் உருவாக்கப்பட்டன. இசை, குறிப்பாக கீர்த்தனம், ஒரு வழிபாட்டு வடிவமாகவும் கருதப்பட்டது.

*காட்சிக்கூடம்எட்டில்* ஜெயந்த் பி ஜோஷியின் ஒரு கண்காட்சியாகும்.

காட்சியகம் ஏழு, சர் ஜே. ஜே. கலைப் பள்ளியைச் சேர்ந்த கலைஞர்களின் படைப்புகளைக் காட்சிப்படுத்துகின்றது. இதில் மும்பை பள்ளியும் அடங்கியுள்ளது. நீர்வண்ண ஓவியங்களுக்குப் பெயர் பெற்ற எஸ். எல். கல்தங்கர் மற்றும் ஐரோப்பிய இயற்கைவாதத்தின் கோலாப்பூர் பள்ளியின் முன்னோடியான அபலால் ரகுமான் போன்றோரின் படைப்புகள் இதில் அடங்கியுள்ளது. எம். வி. துரந்தர் வரைந்த ஒரு ஓவியம், தலையில் சேலை முந்தானையுடன், மூன்று கோள வடிவப் பழங்களைக் கையில் ஏந்தியபடி சட்டகத்திற்கு வெளியே வெறித்துப் பார்க்கும் ஒரு பெண்ணைச் சித்தரிக்கிறது. இந்த ஓவியம் பாபுராவ் பெயிண்டர் என்பவருடையது என்று முதலில் குறிப்பிடப்பட்டிருந்தாலும், பாதுகாப்புப் பணியின்போது எம். வி. துரந்தரின் கையொப்பம் வெளிப்பட்டது.

ஓவியத்தை உருவாக்குவதற்காக ராஜா ரவி வர்மாவின் பட்டறையில் பயன்படுத்தப்பட்ட கருங்கற்களை அச்சுப்பதிவுக் காட்சியகம் காட்சிப்படுத்துகிறது. மேலும் ரவி வர்மா புராணங்களில் இருந்து பிரபலமான காட்சிகளைச் சித்தரிக்கும் கடவுள்கள் மற்றும் தேவதைகளின் படங்களை அச்சிட இவற்றைப் பயன்படுத்தி வந்தனர்.

## மேற்கோள்கள்

## வெளி இணைப்புகள்

* 

பகுப்பு:இந்தியாவில் உள்ள கலை அருங்காட்சியகங்கள் மற்றும் கலைக்கூடங்கள்
பகுப்பு:மகாராட்டிர அருங்காட்சியகங்கள்
பகுப்பு:அருங்காட்சியகவியல்